钦定古今图书集成/明伦汇编/氏族典/第368卷 > 《廖用贤尚友录》 > 甘宗佶
## 钦定古今图书集成/明伦汇编/氏族典/第368卷 > 《廖用贤尚友录》 > 甘宗佶

按《十国春秋》，“前蜀王宗佶，本姓甘氏，洪州人也。高祖
为忠武军卒时，掠得之，养以为子。已而，以军功累迁
武信节度使。天复初，充扈驾指挥使，将兵五万，声言
迎驾，进袭山南诸州。久之，进太师，封晋国公。及皇子
元懿等稍长，宗佶以养子，心不自安，与郑骞等谋求
为大司马，总六军，开元帅府，凡军事便宜，行而后闻。”
高祖以宗佶创业功多，优容之。唐道袭者，本以舞童
见幸，宗佶尢易之，后为枢密使，犹名呼道袭不堪其
辱，虽内恨，而外奉宗佶愈谨。高祖闻之，怒曰：“宗佶名
呼我枢密使，是将反邪！”会宗佶求大司马，章三上，高
祖以问道袭，道袭因激怒高祖曰：“宗佶功臣，其威望
可以服人心，陛下宜即与之。”高祖心益疑。宗佶入奏
事，自请不已。高祖叱卫士扑杀之，并赐骞死。